
Az SN2023ixf szupernóva fotometriai és spektroszkópiai modellezése

A TDK-dolgozatomban az SN2023ixf szupernóva átfogó vizsgálatát végeztem el fotometriai és spektroszkópiai mérésekre alapozva. Az SZTE Bajai Obszervatórium munkatársai által elkészített nyers képek korrekciója és feldolgozása a saját munkám. Összehasonlítottam két fotometriai módszer, az apertúra-, illetve PSF-fotometria eredményeit. Miután a tesztképek esetén arra jutottam, hogy hibahatáron belül a két eredménysor megegyezik, a teljes adatsorra vonatkozó magnitúdóértékeket apertúra-fotometria segítségével nyertem ki. Saját kezűleg írt kód segítségével a kapott instrumentális magnitúdók standardizálását is elvégeztem, illetve az eredményeket más szupernóvák adatsoraival is összehasonlítottam. Elkészítettem továbbá több színgörbét is, amiket szintén összehasonlítottam más objektumokéival, illetve becslést tettem a fénygörbe-maximumok értékeire és időpontjaira. Mindezek mellett a szupernóva rövid spektroszkópiai elemzésére is sor került, majd pedig szintén saját kóddal elkészítettem az SN2023ixf bolometrikus fénygörbéjét is, valamint II-P szupernóvák modellspektrumai segítségével vizsgáltam a robbanás lehetséges lefolyását.



